REGOLAMENT TAL-KUMMISSJONI (KE) Nru 867/2009
tal-21 ta’ Settembru 2009
li jemenda u jikkoreġi r-Regolament (KE) Nru 1242/2008 li jistabbilixxi tipoloġija Komunitarja għal azjendi agrikoli
IL-KUMMISSIJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill Nru 79/65/KEE tal-15 ta’ Ġunju 1965 li jistabbilixxi netwerk għall-ġbir ta' informazzjoni ta' kontabilità dwar id-dħul u l-operazzjoni kummerċjali ta' azjendi agrikoli fil-Komunità Ekonomika Ewropea (1), u b'mod partikolari l-Artikoli 4(4), 6(2), u 7(3) tiegħu,
Billi:
(1)
L-Anness I, il-parti C għar-Regolament tal-Kummissjoni (KE) Nru 1242/2008 (2) iddefinixxa t-tipi tal-biedja. Abbażi ta' dawn id-definizzjonijiet ċerti azjendi tal-bhejjem li jirgħu ma jistgħux jiġu kklassifikati skont it-tip ta' biedja u għal azjendi oħra l-klassifikazzjoni miksuba mhix l-aktar waħda xierqa.
(2)
L-Anness II, il-parti B għar-Regolament tal-Kummissjoni (KE) Nru 1242/2008 stabbilixxa regoli għat-tqassim fi gruppi tal-klassijiet ta' daqs ekonomiku. Dawn ir-regoli jillimitaw il-possibbiltajiet għall-Istati Membri li jistabbilixxu pjanijiet aktar xierqa tal-għażla.
(3)
Xi deskrizzjonijiet u ismijiet użati fl-Anness I u l-Anness IV għar-Regolament (KE) Nru 1242/2008 mhumiex ċari u jeħtiġilhom għalhekk jiġu kkjarifikati.
(4)
Id-deskrizzjoni u l-kodiċi ta' ċerti prodotti msemmija fir-Regolament (KE) Nru 1242/2008 u elenkati fir-Regolament tal-Kummissjoni (KE) Nru 868/2008 tat-3 ta' Settembru 2008 dwar l-iskeda azjendali li għandha tintuża għall-iskop li jiġu determinati l-introjti tal-azjendi agrikoli u jiġi analizzat l-operat kummerċjali ta’ dawn l-azjendi (3) ġie emendat bir-Regolament (KE) Nru 781/2009 tas-27 ta' Awwissu 2009.
(5)
Barra minn dan, l-ismijiet ta' ċerti tipi ta' biedja użati fl-Anness I għar-Regolament (KE) Nru 1242/2008 għandhom jiġu kkoreġuti f’ċerti lingwi. Biex titjieb il-konsistenza l-kelma azjenda għandha titneħħa mill-isem ta' wieħed mit-tipi ta' biedja u għal finijiet ta’ ċarezza, xi kliem relatat mal-kategoriji tat-tjur għandu jinbidel fl-isem ta' ċerti tipi ta' biedja.
(6)
Ir-Regolament (KE) Nru 1242/2008 għandu għalhekk jiġi emendat u kkoreġut kif xieraq.
(7)
Il-miżuri pprovduti f’dan ir-Regolament huma skont l-opinjoni tal-Kumitat Komunitarju għan-Netwerk dwar id-Dejta tal-Kontabbiltà Agrikola,
ADOTTAT DAN IR-REGOLAMENT:
Artikolu 1
L-Annessi I, II u IV għar-Regolament (KE) Nru 1242/2008 huma emendati skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mis-sena tal-kontabbiltà 2010 għan-Netwerk dwar id-Dejta tal-Kontabbiltà Agrikola u għall-istħarriġ dwar l-istruttura tal-farms mill-istħarriġ tal-2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-21 ta’ Settembru 2009.